
                           РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66

ДО 

ОБЩОТО СЪБРАНИЕ НА 

СЪДИИТЕ ОТ НАКАЗАТЕЛНА КОЛЕГИЯ НА ВЪРХОВНИЯ КАСАЦИОНЕН СЪД НА 

РЕПУБЛИКА БЪЛГАРИЯ





На Ваш изх. № ТД-3/11.06.2013 г.

С Т А Н О В И Щ Е
ОТ АНА КАРАИВАНОВА, ГЛАВЕН ИНСПЕКТОР НА ИНСПЕКТОРАТА КЪМ ВИСШИЯ СЪДЕБЕН СЪВЕТ

ОТНОСНО искането на председателя на ВКС до ОСНК за приемане на тълкувателно решение по приложението на чл. 457 НПК

УВАЖАЕМИ ВЪРХОВНИ СЪДИИ,

         В искането на председателя на ВКС са формулирани следните три въпроса:

         1. Приема ли се за изпълнение в производството по чл. 457 НПК допълнителното наказание глоба, наложено от чуждестранния съд, и в какъв размер - размера, в който е наложена от чуждестранния съд, или до пределния максимален размер на глобата, ако такава е предвидена в съответния текст на НК?

          2. В случай, че следва да се приеме наказанието глоба в размера, наложен от чуждестранния съд, той следва ли да се преизчислява в български лева, и към кой момент – момента на постановяване на присъдата на чуждестранния съд или друг меродавен момент?

          3. Следва ли да бъде зачетен положеният от трансферирания осъден български гражданин труд, положен в осъдилата го държава?

           Първите два въпроса са взаимно свързани и следва да им бъде даден отговор едновременно.

В чл. 457, ал. 6 НПК е посочено, че допълнителните наказания, наложени с присъдата (каквото е наказанието глоба, наложена от чуждестранен съд) подлежат на изпълнение, ако такива са предвидени в съответен текст от законодателството на Република България и не са изпълнени в държавата, в която е постановена присъдата.

Разпоредбата посочва две условия за изпълнение на допълнителните наказания:

1) Такива наказания да са предвидени в законодателството на Република България и

2) да не са изпълнени в държавата, в която е постановена присъдата
         1. Условието „такива наказания да са предвидени в законодателството на Република България” по отношение на глобата, означава наложеното наказание по вид глоба и по размер да е предвидено в законодателството на Република България. Това е така, защото само вида на наказанието, включително и за глобата не е достатъчно за неговата индивидуализация. В рамките на вида „глоба” наказанието се конкретизира и индивидуализира до степен за възможно сравнение, само ако е посочен и неговия размер. Наказанието глоба само като вид е едно от възможните допълнителни наказания и по системата на НК на Република България, но само с този определен периметър като вид наказание не е достатъчно за сравнението, за да се направи извода дали има качеството на „такова”, т.е. дали наложеното е такова, каквото е предвидено в НК на Република България. Ето защо, и без други аргументи и съображения, може да се направи законосъобразния извод от разпоредбата на чл. 457, ал. 6 НПК, че предвидено „такова” наказание в НК на Република България е наказанието глоба с неговия максимален размер, предвиден с специалната част на НК за съответния престъпен състав.
          2. Ако това становище не се приеме за законосъобразно, а по други причини се приеме, че законосъобразен е този размер на глобата, който е наложен с присъдата на чуждестранния съд, или с други думи по необходимост следва да се приеме, че под „такова” наказание по отношение на глобата в чл. 457, ал. 6 НПК следва да се разбира само същия вид наказание – глоба, без оглед на неговия размер. Ако това становище се приеме за правилно, тогава възниква непреодолимо противоречие с чл. 457, ал. 6 НПК и чл. 2, ал. 1 НК, според който за всяко престъпление се прилага онзи закон, който е бил в сила по време на извършването му. Няма съмнение, че НК, включително и визирания чл. 2 НК се прилага към българските граждани и за извършените от тях престъпления в чужбина.
          Не може да има съмнение, че ако към момента на извършване на престъплението от български гражданин в чужбина е бил в сила определен текст с предвидено в него максимално наказание глоба, то същия текст на същото основание следва да бъде приложен и за престъплението извършено в чужбина. В противен случай само поради един външен и случаен елемент в състава на престъплението (мястото на неговото извършване) може да доведе до различни санкции по отношение на различни български граждани, с което би се нарушил конституционен принцип (чл. 6 КРБ) за равенство на гражданите пред закона.
         Посоченото по-горе противоречие между чл. 457, ал. 6 НПК и чл. 2, ал. 1 и 2 НК е противоречие между процесуалния и материалния закон. То може да се преодолее успешно само като се даде приоритет на материалноправния закон, който определя вида и обема на правата, който може да бъде ограничен с присъдата.

          В съответствие с изложеното по-горе следва да се приеме, че при признаване изпълнението на чуждестранна присъда с наказание глоба, СГС следва да я съобрази с максимално пределния размер по НК на РБ към деня на извършване на престъплението и ако тази глоба е наложена в по-висок размер от чуждестранния съд СГС следва да я редуцира до максимално предвидения размер по НК в български лева.
         3. Съгласно общата идея на чл. 7 НК отговора на въпрос №3 следва да бъде положителен. Решаването на въпроса предполага установяване вида и количеството на положения труд, основанието за неговото полагане, приложимата норма на трансформация на положен труд към изтърпяната част от наказанието лишаване от свобода.

          Обратното становище би довело до недопустимо ограничаване в правата на българските граждани, реализирано в чуждестранните държави чрез постановената присъда и до нарушаване на принципа за справедливост, включително и от СГС, ако не се зачете положения труд.
ГЛАВЕН ИНСПЕКТОР:



       

   
АНА КАРАИВАНОВА
 Изх.№………………


 Дата: …………….…

